**Základná škola Spišský Hrušov č. 264**

Školský poriadok

september 2023

Školský poriadok obsahuje tieto kapitoly:

Úvod

1. Práva žiaka
2. Práva rodičov (zákonných zástupcov)
3. Povinnosti žiaka
4. Povinnosti rodičov (zákonných zástupcov)
5. Spolupráca rodiny a školy
6. Príchod žiakov do školy
7. Dochádzka žiakov do školy
8. Správanie žiakov počas vyučovania
9. Správanie žiakov cez prestávku
10. Odchod žiakov zo školy
11. Starostlivosť o zovňajšok
12. Starostlivosť o učebnice, učebné pomôcky a školské zariadenie
13. Pedagogický dozor nad žiakmi
14. Starostlivosť a ochrana zdravia žiakov, bezpečnosť pri vyučovaní a školských akciách
15. Bezpečnostné opatrenia v osobitých prípadoch
16. Ochrana pred sociálnopatologickými javmi
17. Povinnosti týždenníkov
18. Povinnosti žiakov v ŠJ
19. Dochádzka žiakov do ŠKD
20. Povinnosti žiakov mimo školy
21. Výchovné opatrenia na posilnenie disciplíny
22. Hrubé porušenie školského poriadku
23. Režim dňa

Úvod

Milí žiaci,

tak ako v celej spoločnosti, u vás doma, alebo v športovom klube, musia byť vopred dohodnuté určité formy správania sa. Každý musí vedieť, čo sa patrí a čo sa smie, ale aj to, čo je prísne zakázané. Preto aj naša škola má svoje pravidlá, ktoré platia počas vyučovania, cez prestávky, v školskom klube detí (ďalej ŠKD), v školskej jedálni a ostatných školských priestoroch, ale aj pri školských podujatiach, exkurziách i na verejnosti.

Tieto pravidlá nazývame školský poriadok, ktorý vydáva riaditeľka školy v zmysle §153 školského zákona 245/2008 Z. z. v znení ďalších súvisiacich predpisov po prerokovaní v pedagogickej rade a Rade školy.

Školský poriadok je základný súhrn pravidiel spolužitia celého školského kolektívu. Jeho cieľom je, aby každý prejav žiaka v škole i mimo nej zodpovedal pravidlám slušnosti, aby si každý chránil zdravie svoje i svojich spolužiakov, a aby sa riadil takými zásadami, ktoré všetkým žiakom umožnia nerušne sa vzdelávať a pritom príjemne prežiť čas, strávený na základnej škole.

Náš školský poriadok vychádza aj zo všeobecnej **Deklarácie ľudských práv, Deklarácie práv dieťaťa a z Dohovoru o právach dieťaťa**:

Máš právo chodiť do školy.

Základné vzdelanie máš právo dostať zadarmo. Škola ta musí naučiť

úcte k ľudským právam a základným slobodám.

Máš právo slušným spôsobom povedať svoj názor.

Máš právo svoje názory slobodne vyjadriť verejne.

Nikto nemá právo ti v tom brániť, ale aj ty vždy uznaj právo druhého

na jeho vlastný názor.

**Tvoja sloboda končí tam, kde sa začína sloboda iných.**

1. Práva žiaka

Máš právo:

* + chodiť do školy a získať základné vzdelanie zadarmo, bez rozdielu rasy, pohlavia, reči, náboženstva, politického a iného presvedčenia, národného alebo sociálneho pôvodu, majetkového alebo iného postavenia,
  + na zapožičanie učebníc a tieto nepoškodené po ročnom užívaní vrátiť škole,
  + na zrozumiteľný výklad učiva,
  + na komisionálne preskúšanie z niektorého z predmetov na základe žiadosti tvojich rodičov do 3 dní odo dňa, kedy ti bolo vydané vysvedčenie, na konci prvého a druhého polroka,
  + k danému učivu položiť akúkoľvek otázku a dostať na ňu odpoveď,
  + na objektívne hodnotenie a byť oboznámený s kritériami, podľa ktorých si hodnotený a súčasne poznať v primeranej lehote výsledok hodnotenia.
  + zúčastniť sa žiackej samosprávy v rámci triedy,
  + primerane využívať školské zariadenie, učebne, pomôcky, knižnicu a pod.,
  + podľa svojich potrieb využívať pomoc triedneho učiteľa, výchovného poradcu,
  + špeciálneho pedagóga, koordinátora prevencie sociálno - patologických javov ,
  + byť chránený pred všetkými formami zanedbávania, krutosti a využívania,
  + na ohľaduplné a taktné zaobchádzanie zo strany učiteľa i spolužiakov,
  + na individuálny prístup vo výchove a vzdelávaní, ktorý rešpektuje tvoje schopnosti a zdravotný stav,
  + dostať informácie v otázkach týkajúcich sa tvojej osoby a výchovno- vzdelávacích výsledkov od pedagogických zamestnancov,
  + na výchovu a vzdelávanie v bezpečnom a zdravom prostredí,
  + na organizáciu výchovno-vzdelávacieho procesu primeranú tvojmu veku s dodržaním psychohygienických zásad výchovy a vzdelávania,
  + na úctu k svojej osobe a na zabezpečenie ochrany proti psychickému a duševnému násiliu,
  + na prestávku, ako ju stanovuje vnútorný poriadok školy,
  + zvoliť si náplň prestávok, ale zachovať pritom pravidlá bezpečnosti ,
  + navštevovať rôznorodé záujmové útvary na škole ,
  + byť členom detských a mládežníckych spoločenských organizácií, ak členstvo táto organizácia žiakom dovoľuje,
  + reprezentovať seba i školu vo vedomostných i športových súťažiach a olympiádach,
  + stravovať sa v školskej jedálni,
  + navštevovať školský klub detí,
  + na uplatnenie si všetkých svojich práv bez rizika postihu alebo zvýhodňovania.

1. Práva rodičov (zákonných zástupcov)

Tvoji rodičia majú právo:

1. byť pravidelne informovaní o tvojich školských výsledkoch na triednych schôdzkach rodičov alebo prostredníctvom vopred dohovorenej konzultácie s triednym či iným učiteľom ako aj na internetovej žiackej knižke,
2. zúčastniť sa na výučbe jednotlivých vyučovacích predmetov s predchádzajúcim súhlasom riaditeľa školy alebo triedneho učiteľa,
3. podávať podnety, pripomienky a sťažnosti na zlepšenie výchovno-vzdelávacieho procesu,
4. požiadať učiteľa o konzultácie,
5. požiadať o odbornú radu pedagóga, špeciálneho pedagóga, koordinátora prevencie,
6. vybavovať úradné záležitosti každý deň od 8.00 h do 16.00 h v kancelárii riaditeľky školy alebo jej zástupkyne,
7. vyjadrovať sa k vzdelávaciemu programu školy prostredníctvom orgánov školskej samosprávy,
8. vstupovať do priestorov školy. Žiakov a zamestnancov školy však môžu kontaktovať iba počas prestávok alebo počas vopred dohodnutých termínov mimo vyučovania. Vstupovať rodičom do tried je však zakázané!
9. voliť a byť volený ako zástupca triedy v rade rodičov,
10. oboznámiť sa s výchovno – vzdelávacím programom školy alebo školského zariadenia, školským poriadkom a hodnotením žiakov.
11. Povinnosti žiaka

Si povinný:

* + prichádzať na vyučovanie včas, čisto a hygienicky upravený,
  + zo školy odchádzať bezprostredne po vyučovaní, dlhšie môžu v škole zostávať len žiaci, ktorí zostávajú na popoludňajšom vyučovaní, sú organizovaní v krúžkoch, v školskom klube detí alebo majú osobitné povolenie,
  + zachovať čistotu a poriadok v triede a v školských priestoroch,
  + pred začiatkom vyučovania pokojne čakať na začiatok hodiny, pripraviť si učebnice a potrebné pomôcky, aby si neskôr nerušil spolužiakov a učiteľa,
  + počas vyučovania nevyrušovať a nerozptyľovať spolužiakov,
  + pripravovať sa na vyučovanie aj doma, robiť si domáce úlohy a nosiť do školy pomôcky podľa pokynov učiteľa,
  + nahlásiť akýkoľvek úraz čo najskôr najbližšiemu učiteľovi, dozoru alebo akejkoľvek dospelej osobe,
  + ak si sa nemohol z vážnych dôvodov pripraviť na hodinu, si povinný ospravedlniť sa na jej začiatku, pričom 1x za polrok môžeš použiť tzv. školského žolíka na 1 ústnu odpoveď z nového učiva,
  + dodržiavať prísny zákaz fajčiť, piť alkohol, požívať omamné látky, používať zábavnú pyrotechniku či hrať hazardné hry v priestoroch školy, ani všetky tieto veci priniesť, alebo navádzať niekoho, aby tak urobil,
  + cez prestávky sa pohybovať primerane rýchlo, nesmieš bežať, nesmieš opustiť budovu školy v čase vyučovania ani počas prestávok, rušiť a obmedzovať spolužiakov,
  + správať sa v školskom klube detí podľa pokynov vychovávateľky, bez dovolenia sa nevzďaľovať či odchádzať domov, ak si sa prihlásil na záujmové útvary, čakáš na vedúceho, ktorý ťa vyzdvihne z kmeňovej triedy a po skončení krúžku ťa odovzdá p. vychovávateľke alebo rodičom,
  + zdržovať sa v školskej jedálni len počas podávania stravy, správať sa pritom disciplinovane, zbytočne nepredlžovať čas jedenia a riadiť sa pokynmi pedagogického dozoru,
  + na školských vychádzkach, výletoch, exkurziách sa riadiť pokynmi vedúceho učiteľa a ostatných pedagogických zamestnancov,
  + vopred sa ospravedlniť z vyučovania, ak nemôžeš prísť do školy pre príčinu ktorá je vopred známa, tvoju neprítomnosť **ospravedlní písomne rodič alebo lekár v deň tvojho príchodu do školy, najneskoršie však do troch školských dní od tvojho príchodu do školy,**
  + predchádzať násiliu, brániť sa rasistickým prejavom a intolerancii,
  + okamžite nahlásiť akékoľvek závažné porušenie školského poriadku, ktorého si svedkom alebo si sa o ňom dozvedel.

Okrem spomenutých povinností máš v škole zakázané:

* + nosiť do školy cennosti a vyššie sumy peňazí, ako aj predmety, ktoré ohrozujú bezpečnosť a zdravie,
  + poškodzovať úmyselne alebo z nedbalosti školský majetok, ak tak urobíš, tvoji rodičia alebo zákonní zástupcovia sú povinní škodu nahradiť,
  + našepkávať spolužiakom a opisovať pri písomkách,
  + extravagantne sa obliekať a nosiť výstredné účesy či ozdoby,
  + neslušne a hrubo sa správať k spolužiakom a zamestnancom školy.

1. Povinnosti rodičov (zákonných zástupcov)

Tvoji rodičia sú povinní:

1. vytvoriť pre teba podmienky na prípravu na výchovu a vzdelávanie v škole a na plnenie školských povinností,
2. dodržiavať podmienky výchovno-vzdelávacieho procesu určené školským poriadkom,
3. dbať na tvoje sociálne a kultúrne zázemie a rešpektovať tvoje špeciálne výchovnovzdelávacie potreby,
4. informovať školu alebo školské zariadenie o zmene tvojej zdravotnej spôsobilosti alebo iných závažných skutočnostiach, ktoré by mohli mať vplyv na priebeh výchovy a vzdelávania,
5. nahradiť škodu, ktorú si zavinil úmyselne alebo nerešpektovaním školského poriadku,
6. dbať o to, aby si dochádzal do školy pravidelne a včas,
7. doložiť dôvody tvojej neprítomnosti na výchove a vzdelávaní, a to dokladmi v súlade so školským poriadkom. Ak sa žiak nemôže zúčastniť na výchove a vzdelávaní v škole, zákonný zástupca je povinný oznámiť škole bez zbytočného odkladu do 24 hod. príčinu jeho neprítomnosti. Za dôvod ospravedlniteľnej neprítomnosti dieťaťa alebo žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť dieťaťa alebo žiaka na súťažiach.) Neprítomnosť žiaka, ktorá trvá najviac 5 po sebe nasledujúcich vyučovacích dní, ospravedlňuje jeho zákonný zástupca. Ak neprítomnosť žiaka trvá dlhšie ako 5 po sebe nasledujúcich vyučovacích dní, predloží zákonný zástupca žiaka alebo dieťaťa potvrdenie od lekára.

Škola si vyhradzuje právo vyžiadať lekárske potvrdenie aj na kratšiu dobu neprítomnosti, ak ide o žiaka, ktorý už má viac ako 7 VH počas školského polroka neospravedlnených, alebo o žiaka, ktorého zákonný zástupca opakovane (min. 3x za polrok) ospravedlnil z vyučovania z dôvodu choroby na viac ako 9 vyučovacích dní dohromady. Poplatok za vystavenie takéhoto potvrdenia znáša zákonný zástupca.

1. Ospravedlnenie pre žiaka rodič predloží najneskôr do troch dní od návratu žiaka do školy. Ak tak neurobí, považuje sa jeho neprítomnosť v škole za neospravedlnenú.
2. Spolupráca rodiny a školy

1.Škola sústavne informuje tvojich rodičov o tvojom správaní a prospechu. Jedným z prostriedkov je žiacka knižka. Do nej sa vpisujú iba dôležité oznamy.

2. Učiteľ oznamuje tvojim rodičom nielen nepriaznivé správy, ale aj kladné hodnotenia a pochvaly. Forma zápisu v ŽK musí byť premyslená a taktná.

3. Pred zápisom do žiackej knižky učiteľ vždy zváži, či v danom prípade nie je vhodnejší spôsob styku s rodičmi – napr. rozhovor po triednej schôdzke, list rodičom, pozvanie rodičov do školy, návšteva v rodine...

1. Príchod žiakov do školy
   * Vyučovanie v základnej škole je organizované podľa rozvrhu hodín, ktorý schvaľuje riaditeľka školy.
   * Školská budova sa otvára o 7.15 hod. Do školskej  budovy vstúpiš  hlavným vchodom  pre žiakov  - vchod do šatne. V šatni si odložíš vrchný odev, prezuješ sa a v triede čakáš na začiatok vyučovania. Prezúvanie žiakov je povinné. . Na prezúvanie nepoužívaj obuv, ktorú používaš na TEV ani  obuv s kolieskami. Zakazuje sa  ti vstup do budovy školy na kolieskových korčuliach, na  kolobežke, skateboarde.
   * Do školy prichádzaj včas, najmenej 10 min. pred začiatkom prvej hodiny

a priprav si učebnice a pomôcky.

* + **Vyučovanie sa začína o 7.40 hod. Budova školy sa o 7.40 zamyká.**

Vyučovacia hodina trvá 45 minút, veľká prestávka 15 minút. Obedňajšia

prestávka trvá 30  minút.

* + V priestoroch šatní sa prezuj a vyzleč z vrchného oblečenia. Šatstvo i obuv máš mať označenú, aby nedošlo k jej zámene. V šatňových skrinkách si povinný udržiavať poriadok.
  + Pri príchode na popoludňajšie vyučovanie a záujmové činnosti čakaj slušne na vedúceho krúžku na určenom mieste až do jeho príchodu.
  + Pri vstupe učiteľa do triedy pozdrav vyučujúceho tým, že vstaneš zo svojho miesta. Na chodbách školy i mimo nej zdravia žiaci všetkých zamestnancov školy pozdravom: „Dobré ráno!/Dobrý deň!“
  + Do školy je zakázané prísť na mopedoch, jazdiť na bicykloch a iných dopravných prostriedkoch v areáli školy je neprípustné.
  + Do školy prichádzaj po vyhradených chodníkoch, nie po trávnatých plochách.
  + Chýbajúcich žiakov hlási touto službou poverený žiak. Ospravedlnenie prijíma učiteľ od jednotlivých žiakov z miesta.
  + V prípade, že sa omeškáš do školy, tvoje oneskorenie sa zapíše do triednej knihy. Pri viacerých omeškaniach sa minúty spočítajú a pri dosiahnutí 45 minút za jedno klasifikačné obdobie, ti bude triednym učiteľom udelená neospravedlnená hodina za neskoré príchody.

**7.Dochádzka žiakov do školy**

* + Na vyučovanie prichádzaj načas. Vyučovanie môžeš vymeškať len pre chorobu, náhlu nevoľnosť a vážnu udalosť v rodine. Ak nemôžeš prísť do školy pre vopred neznámu príčinu alebo chorobu , popros rodičov, aby ráno čo najskôr telefonicky oznámili dôvod tvojej neprítomnosti triednemu učiteľovi , / napr. formou sms /. Najneskôr však do 24 hod.
  + Každú neúčasť na vyučovaní musia rodičia alebo lekár ospravedlniť. Ak triedny učiteľ dôvody nepovažuje za závažné a dostačujúce, vymeškané hodiny ti neospravedlní.
  + Ak potrebuješ ísť na lekárske ošetrenie, navštív lekára v sprievode rodiča hneď ráno a po ošetrení príď na vyučovanie. V nevyhnutných prípadoch ťa **uvoľní triedny učiteľ formou písomnej priepustky vopred vytlačenej a vyplnenej rodičom a podpísanej rodičom,** ale len v sprievode rodiča alebo zákonného zástupcu, či inej rodičom poverenej dospelej osoby, ktorú poznáš. V prípade neprítomnosti triedneho učiteľa rozhodne o tvojom uvoľnení vyučujúci príslušnej hodiny, ktorý priepustku odovzdá triednemu učiteľovi a on ju uchová v triednej dokumentácii ako doklad o tvojom odchode.
  + **Súhlas s uvoľňovaním a oslobodením žiakov vopred:** 
    - Uvoľnenie z jednej vyučovacej hodiny alebo jedného celého vyučovacieho dňa povoľuje triedny učiteľ, z 3 a viac dní riaditeľka školy na základe písomnej žiadosti /napr. rodinné dovolenky, liečenia, zotavovacie pobyty.../
    - oslobodenie od vyučovania z niektorých predmetov (napr. telesná výchova, príp. iný predmet ) určuje riaditeľ školy iba na základe písomného posúdenia lekára a písomnej žiadosti zákonného zástupcu,
    - ak sa vrátiš po absencii do školy, predlož písomné ospravedlnenie
    - v žiackej knižke podpísané rodičmi, pri chorobe potvrdené lekárom. Ospravedlnenie musíš doniesť najneskôr do troch dní od tvojho návratu do školy, inak sa hodiny neospravedlnia.
    - Ak vymeškáš viac ako 30% z vyučovacích hodín v jednotlivých

predmetoch alebo sa do nich aktívne nezapájaš, môže ti byť navrhnuté

komisionálne preskúšanie.

8. Správanie žiakov počas vyučovania

1. K učiteľom a ostatným zamestnancom školy sa správaj zdvorilo, pri stretnutí ich pozdrav a aj v styku so spolužiakmi dodržiavaj pravidlá slušného správania. Starší žiaci sú vzorom v správaní mladším žiakom.
2. Ak počas vyučovania vstúpi do triedy dospelá osoba, pozdrav ju tým, že vstaneš zo svojho miesta. Sadneš si až na pokyn vyučujúceho učiteľa. Počas písomných prác , previerok a laboratórnych prác sa nevstáva.
3. Na vyučovacích hodinách sedíš na mieste, ktoré ti určil triedny učiteľ, prípadne vyučujúci učiteľ. Bez povolenia si nesmieš zmeniť svoje miesto ani opustiť svoje miesto ani učebňu.
4. Počas vyučovania aktívne spolupracuj s učiteľom, nevyrušuj a nerozptyľuj pozornosť spolužiakov.
5. Ak chceš odpovedať alebo sa na niečo opýtať vyučujúceho, prihlás sa zdvihnutím ruky, odpovedať môžeš až na vyzvanie učiteľa.
6. Skúšanému žiakovi nenašepkávaj, neopisuj školské ani domáce úlohy.
7. Si povinný nosiť pridelené učebnice a školské potreby podľa rozvrhu hodín, prípadne podľa pokynov učiteľa. Vo výnimočných prípadoch (napr. zdravotné dôvody a iné) môžeš dostať dve sady učebníc.
8. Pri vychádzaní zo školskej šatne odovzdáš mobilný telefón pani upratovačke, ktorá ho uzamkne do skrinky . Po skončení vyučovania si svoj mobilný telefón vyzdvihneš u pána školníka. Počas celého vyučovania sú mobily uložené v uzamykateľnej skrinke. Pri každom porušení bude prijaté výchovné opatrenie. Používanie mobilov počas športových kurzov a počas ŠvP určujú vedúci kurzov, vedúci ŠvP.
9. Počas vyučovania nesmieš používať MP3 a rôzne prehrávače, diktafóny a rôzne zvukové a obrazové nosiče, ktorými narúšaš vyučovací proces.

Je prísne zakázané zhotovovať z vyučovania akýkoľvek zvukový alebo obrazový záznam, svojvoľne natáčať a fotografovať spolužiakov v priestoroch školy a triedy napriek ich nesúhlasu.

1. Nenos do školy predmety, ktoré rozptyľujú tvoju pozornosť a pozornosť spolužiakov, alebo ohrozujú bezpečnosť a zdravie. Tiež nenos do školy väčšie sumy peňazí, osobitne cenné predmety. Predmety

nepotrebné na vyučovanie ti môže učiteľ odobrať a vráti ich na konci vyučovacieho dňa, príp. rodičom.

1. Ak si sa z vážnych dôvodov nemohol pripraviť na vyučovanie, ospravedlň sa príslušnému vyučujúcemu na začiatku hodiny. Ak nemôžeš zo zdravotných dôvodov cvičiť na hodine TSV, si povinný ospravedlniť sa vyučujúcemu

a odovzdať mu doklady od ošetrujúceho lekára alebo od rodičov. Ospravedlnenie od rodičov ti platí len na 1x/1mesiac.

1. Na cvičenie TSV používaj úbor dohodnutý s vyučujúcim slúžiaci len na tento účel.
2. Pred hodinou TSV sa prezleč do cvičebného úboru a odovzdaj do úschovy vyučujúcemu cenné predmety (hodinky, šperky, kľúče, prípadne okuliare, retiazky, peniaze atď.). Na hodinách TSV si povinný dodržiavať všetky bezpečnostné predpisy podľa pokynov vyučujúceho!!
3. Svoje miesto udržuj v čistote a poriadku. Šetri učebnice, učebné pomôcky, školské zariadenie a ostatný školský majetok. Ak poškodíš úmyselne alebo z nedbalosti školský majetok, tvoji rodičia sú povinní škodu v plnom rozsahu uhradiť. Ak sa vinník nezistí, škoda sa uhradí kolektívne.
4. Šetri elektrickou energiou a vodou.
5. Manipulovať s oknami (s vetráčkami) môžeš len v prítomnosti učiteľa a na jeho pokyn. Z bezpečnostných dôvodov sa nevykláňaj z okien. Je zakázané manipulovať so žalúziami a otvárať veľké okná.
6. Buď úprimný, keď sa ťa dospelí opýtajú na čokoľvek, čo si skutočne alebo domnelo urobil. Hovor pravdu a neponižuj sa klamstvom.
7. Nezabudni, že žiacku knižku musíš mať každý deň v škole, na každej vyučovacej hodine. Ak si ju zabudol, ospravedlň sa vyučujúcemu na začiatku hodiny, nie tesne pred zapisovaním známok. Žiacka knižka musí byť podpísaná rodičmi podľa podpisového vzoru vždy aspoň raz za týždeň. Stratu žiackej knižky nahlás triednemu učiteľovi čo najskôr.
8. Počas celého vyučovania i cez prestávky nesmieš opustiť budovu či areál školy bez povolenia vyučujúcich, triedneho učiteľa alebo dozoru.
9. V prípade, že tvoje správanie bude nezlučiteľné so správaním žiaka na vyučovaní a budeš narúšať vyučovací proces do tej miery, že znemožníš vzdelávanie ostatných žiakov, **môžeš byť vylúčený z hodiny**. Budeš umiestnený do osobitnej miestnosti s pedagogickým dozorom a bude k tebe privolaná polícia, tvoj zákonný zástupca, prípadne aj zdravotná pomoc. O tvojom správaní následne spíše záznam učiteľ vyučujúci hodinu, z ktorej si bol vylúčený, ako aj riaditeľ školy a ty budeš disciplinárne potrestaný v zmysle školského poriadku.

9.Správanie žiaka cez prestávku

* 1. Malé prestávky využívaj na prípravu na nasledujúcu vyučovaciu hodinu. Desiatuj počas „desiatovej prestávky“ vo svojej triede, na chodbe alebo na školskom dvore podľa pokynov dozoru a triedneho učiteľa.
  2. Počas prestávky nesmieš opustiť areál školy.
  3. Papiere a odpadky odhadzuj do košov. Nie je prípustné odhadzovať ich do záchodových mís, pisoárov, umývadiel, svojvoľne po v školskom areáli alebo ich vyhadzovať z okien. Robíš tým zlé meno sebe, svojim rodičom aj škole.
  4. Spory so spolužiakmi rieš bez používania fyzickej sily a dohodni sa s nimi priateľsky. Fyzické napadnutie spolužiaka sa vždy považuje za hrubé porušenie školského poriadku.
  5. Netoleruj šikanovanie, neprizeraj sa, ale zavolaj pomoc dospelého.
  6. Nenúť nikoho nasilu, kto sa nechce zúčastniť hry alebo sa prechádzať. Neumlčuj a neponižuj nikoho, nevysmievaj sa nikomu, uznávaj druhých bez ohľadu na rasu, náboženstvo, kultúru alebo zdravotný či duševný stav.
  7. Nenič, neznečisťuj školský majetok (steny, dvere, WC, knihy, nábytok a pod.). Škody budú musieť nahradiť tvoji rodičia.
  8. Prísne dodržiavaj zákaz fajčenia, požívania alkoholických nápojov, drog a iných omamných látok v škole i v celom areáli školy a upozorni na to aj ostatných, ktorí by tento zákaz chceli porušiť. Aj prinesenie cigariet, alkoholu, drog prípadne iných omamných látok do areálu školy sa považuje za **hrubé** porušenie školského poriadku. Ak zistíš, že niektorý spolužiak alebo spolužiačka to porušujú, je tvojou povinnosťou okamžite to oznámiť ktorémukoľvek členovi pedagogického zboru. Nezabudni, že tým možno zabrániš väčším škodám na zdraví spolužiakov.
  9. Učiteľov a ostatných zamestnancov školy zdvorilo oslovuj „pán učiteľ, pani učiteľka, pani vychovávateľka, pán školník “ a pod.
  10. Prechod do odborných učební uskutočníš po skončení prestávky v sprievode učiteľa.
  11. Do riaditeľne, zborovne a kancelárie choď len v nevyhnutných prípadoch. Všetky potrebné písomnosti si vybavuj prostredníctvom triedneho učiteľa.
  12. Do odbornej učebne informatiky vchádzaš iba v sprievode učiteľa. Pred odchodom do odbornej učebne si skontroluj, či máš na daný predmet všetky učebné pomôcky a žiacku knižku. V učebni dodržiavaj pravidlá používania odbornej učebne.
  13. Ak si týždenník počas prestávky utri tabuľu a choď po učebné pomôcky. Do zborovne bez zaklopania a dovolenia učiteľa nevstupuj.
  14. Počas prestávok vykonávajú nad tebou dozor učitelia, ktorí majú v ten deň službu. Si povinný rešpektovať ich pokyny!
  15. Počas prestávok nesmieš používať vlastné zariadenia ako sú notebooky, tablety a mobily, iba MP3 prehrávače na počúvanie hudby máš povolené. Do školy ich však prinášaš na vlastnú zodpovednosť. Akékoľvek vymáhanie škody od školy za poškodenie, krádež alebo stratu je neprípustné.

10.Odchod žiakov zo školy

* + Po skončení poslednej hodiny daj svoj miesto do poriadku, odstráň nečistoty, vylož stoličku. Ak máš poslednú hodinu v odbornej učebni alebo hodinu telesnej výchovy, daj svoju kmeňovú triedu pred odchodom do poriadku a vezmi si všetky veci. Po skončení vyučovania v odbornej učebni, daj rovnako všetko do poriadku. Za poriadok v triede zodpovedajú týždenníci a tí žiaci, ktorí v nej mali poslednú hodinu.
  + Ak si týždenník, skontroluj čistotu učebne, zatvorenie okien, uzavretie vody, zhasnutie svetiel, zotri tabuľu a ulož pomôcky.
  + Na pokyn učiteľa opusti triedu, pod vedením dozoru ideš na obed. Po skončení obeda sa obleč, zober si všetky svoje veci a disciplinovane opusti budovu.
  + Ak zistíš nejakú stratu, ohlás to vyučujúcemu alebo triednemu učiteľovi. Akékoľvek nájdené veci odnes do kancelárie školy.
  + Ak sa nestravuješ v školskej jedálni, zo školy odchádzaš ihneď domov, dodržiavaj dopravné predpisy a disciplínu.
  + V prípade skoršieho odchodu z vyučovania z rodinných alebo zdravotných dôvodov si povinný nahlásiť svoj odchod triednemu učiteľovi (v prípade jeho neprítomnosti inému vyučujúcemu, ktorý ťa učí) a nechať si u neho podpísať priepustku zo školy s vyznačením dôvodu odchodu a mena rodiča alebo iného dospelého člena rodiny, ktorá ťa bude čakať. Uvedenú priepustku odovzdáš triednemu učiteľovi alebo vyučujúcemu. Ak vieš deň vopred, že potrebuješ odísť z vyučovania, priepustku si vytlač z web stránky školy a daj vypísať rodičom.

11.Starostlivosť o zovňajšok

* + Do školy prichádzaj čistý a upravený.
  + Výstredné oblečenie, výrazný make – up, piercing, extravagantná úprava upútavajúca pozornosť sú zakázané.
  + Všetky vrchné časti odevu, obuv a prezuvky si označ menom, prípadne značkou.
  + Zo zdravotných a estetických dôvodov ti neodporúčame nosiť pogumovanú obuv a tepláky.
  + Do školy si nos vlastné hygienické vreckovky a používaj ich.
  + Na hodine telesnej výchovy sa prezleč do športového odevu v šatni. Nie je dovolené cvičiť v oblečení, ktoré máš počas vyučovania.
  + Dôsledne dbaj o osobnú hygienu, v prípade výskytu nákazlivej choroby v rodine (vši, žltačka, kiahne, osýpky...) nahlás túto skutočnosť svojmu triednemu učiteľovi.

**Postup pri podozrení na výskyt prenosného parazitného ochorenia**

* Pri akomkoľvek podozrení učiteľa na možný výskyt vši detskej  (dieťa sa škriabe,je nepokojné...) oznámi túto skutočnosť vedeniu školy a zákonnému zástupcovi žiaka. Zákonný zástupca je povinný prísť po žiaka do školy (resp. niektorý z rodinných príslušníkov).
* Triedny učiteľ odporučí zákonnému zástupcovi navštíviť obvodného lekára za účelom potvrdenia diagnózy zavšivavenia a podľa jeho pokynov zabezpečiť odvšivenie.
* Vedenie školy informuje všetkých rodičov  (zvolaním rodičovských združení, zápisom do žiackej knižky, informovaným oznamom), že na škole sa vyskytli vši. Zároveň budú rodičia informovaní, že učitelia školy, s cieľom zabrániť ďalšiemu šíreniu sa tohto ochorenia a v súlade s regionálnym úradom verejného zdravotníctva odsúhlaseným prevádzkovým poriadkom školy, budú v žiackych kolektívoch vykonávať preventívne opatrenia. Vedenie školy tiež požiada rodičovo súčinnosť, tzn. aby taktiež priebežne kontrolovali vlasy u svojich detí.

12.Starostlivosť o učebnice, učebné pomôcky a školské zariadenie

* + Tvojou povinnosťou je šetriť učebnice a učebné pomôcky. Ak poškodíš, znehodnotíš alebo stratíš učebnice, školské pomôcky alebo zariadenie školy, musia tvoji rodičia škodu v plnom rozsahu nahradiť. Učebnice a zošity maj obalené a označené menom.
  + Ak prejdeš počas školského roka z jednej školy na druhú, učebnice si povinný odovzdať.

13.Pedagogický dozor nad žiakmi

* + Pedagogický dozor nad žiakmi plní funkciu bezpečnostnú a preventívnu a
  + umožňuje pedagogickým zamestnancom školy priamy styk so žiakmi a tým aj aktívne, výchovné pôsobenie na žiakov mimo výchovno-vzdelávacieho procesu.
  + Zamestnanci školy pri pedagogickom dozore sledujú a kontrolujú činnosť žiakov, a preto sú oprávnení dávať aj tebe primerané pokyny, ktoré si povinný rešpektovať.
  + Pedagogický dozor nad žiakmi v škole aj mimo školy patrí medzi povinnosti pedagogických zamestnancov a vykonáva sa pri všetkých organizačných formách vyplývajúcich z výchovno-vzdelávacieho procesu, učebných osnov, podujatí organizovaných školou.
  + V škole vykonáva učiteľ dozor nad žiakmi pred vyučovaním, cez prestávky, po vyučovaní, pri ostatnej výchovno-vzdelávacej činnosti vyplývajúcej z učebných osnov, pri prechode žiakov z budovy školy na iné miesta, kde sa koná vyučovanie a/alebo výchovná činnosť, v ŠKD,na ihrisku a pod.). Pri zabezpečovaní dozoru nad žiakmi v škole sa postupuje podľa rozvrhu dozorov, schválených riaditeľkou školy.
  + **Dozor nad žiakmi v škole sa začína 15 min. pred začiatkom vyučovania a končí sa odchodom žiakov z obeda po skončení vyučovania.**
  + Mimo školy vykonáva učiteľ (pedagogický zamestnanec) dozor nad žiakmi pri plaveckom a lyžiarskom výcviku, počas účasti žiakov na súťažiach, resp. pri ich príprave a na iných podujatiach organizovaných školou, počas ŠvP, či pri vychádzke, výlete a exkurzii.

14.Starostlivosť a ochrana zdravia žiakov, bezpečnosť pri vyučovaní a školských akciách

* + Všetci žiaci sú so zásadami bezpečnosti a ochrany zdravia v škole oboznámení na začiatku školského roka triednym učiteľom. V prípadoch zvýšeného ohrozenia bezpečnosti a zdravia žiaka pri niektorých činnostiach, sú žiaci oboznámení s pokynmi na predchádzanie úrazom.
  + Každý žiak je povinný dodržiavať všeobecné zásady bezpečnosti a ochrany zdravia a rešpektovať usmernenia učiteľov na predchádzanie úrazom.
  + Žiak musí byť v škole a na všetkých školských a mimoškolských podujatiach oblečený a upravený vhodne a čisto.
  + Žiak je povinný počas vyučovania, prestávok, ako i na podujatiach organizovaných školou chrániť svoje zdravie a zdravie spolužiakov.
  + Všetci žiaci školy sú povinní rešpektovať dozor konajúcich učiteľov školy.
  + Žiaci nesmú v škole ani v areáli alebo priestoroch školy fajčiť, piť alkoholické nápoje, používať toxické látky a drogy.
  + Žiak dôsledne dodržiava hygienické zásady najmä tým, že si umyje ruky po použití WC i pred každým jedlom.
  + Vyučujúci pedagóg je povinný zohľadňovať výšku a vzrast žiaka, ako aj prípadné zrakové alebo sluchové poruchy žiaka.
  + V prípade športových akcií, výletov a turistických akcií je rodič povinný vybaviť dieťa primeraným odevom podľa počasia a bezpečnou obuvou v záujme ochrany zdravia dieťaťa a v rámci prevencie úrazov.
  + Pri činnostiach, pri ktorých vzniká riziko úrazu, je pedagóg pred ich

začatím povinný poučiť a upozorniť žiakov na možné nebezpečenstvo

vzniku úrazu.

* + Prvú pomoc je povinný poskytnúť každý zamestnanec školy.

15.Bezpečnostné opatrenia v osobitných prípadoch

1. Plavecký výcvik
   * plavecký výcvik v škole vedie odborný inštruktor plávania , ktorého zabezpečí vedenie školy v spolupráci s rodičmi, príp. tréner plávania s odbornou kvalifikáciou. Dozor vykonáva učiteľ poverený riaditeľkou školy.
   * pedagogický dozor pri dochádzke žiakov do plavárne zabezpečuje učiteľ školy alebo zamestnanec poverený riaditeľkou školy
   * inštruktor plávania zodpovedá za zdravie a bezpečnosť žiakov
   * žiaci sú počas plaveckého výcviku poistení pre prípady úrazového poistenia
2. Lyžiarsky výcvik
   * vedúci lyžiarskeho zájazdu zodpovedá za riadnu prípravu a priebeh zájazdu
   * lyžiarsky inštruktor zodpovedá za výcvik zvereného družstva, zdravie a bezpečnosť jeho členov a podľa pokynov vedúceho zájazdu vykonáva pedagogický dozor
   * pred lyžiarskym zájazdom sú žiaci povinní priniesť prehlásenie rodičov o súhlase s účasťou na LV
3. Škola v prírode
   * vedením školy v prírode poverí riaditeľ školy pedagogického zamestnanca školy
   * výchova mimo vyučovania v škole v prírode sa zameriava na telovýchovnú, turistickú a rekreačnú činnosť a na ochranu životného prostredia
   * v škole v prírode musí byť zabezpečená zdravotná starostlivosť
4. Školské výlety a exkurzie
   * každý školský výlet, exkurzia, výcvikový zájazd alebo iné hromadné školské podujatie musí byť dôsledne pripravené a zabezpečené
   * návrh na organizačné zabezpečenie pripraví triedny učiteľ alebo poverený pedagogický zamestnanec, ktorý je povinný ho dať na schválenie riaditeľovi školy **najneskôr 3 dni** vopred pred plánovanou akciou
   * na výletoch sa môžu zúčastniť iba žiaci, ktorých zdravotný stav vyhovuje podmienkam a programu akcie
   * pedagogickí zamestnanci, ktorí sú poverení vedením výletu, sú povinní žiakov vopred preukázateľne poučiť o celom programe, organizačných opatreniach a primeranom výstroji
   * žiaci musia na výlete rešpektovať príkazy dozorkonajúcich osôb

16.Ochrana pred sociálnopatologickými javmi

a/ V zmysle Dohovoru o právach dieťaťa sú učitelia povinní zabezpečovať aktívnu ochranu detí pred sociálnopatologickými javmi, monitorovať zmeny v správaní detí a v prípade dôvodného podozrenia z fyzického alebo psychického týrania či ohrozovania mravného vývinu dieťaťa bezodkladne riešiť problém v spolupráci s vedením školy, prípadne so zariadením výchovného poradenstva a prevencie, kontaktovať príslušný odbor sociálnych vecí, pediatra a príslušné oddelenie policajného zboru.

b/ Žiak je povinný dodržiavať pravidlá slušného správania, rešpektovať mravné normy a princípy. Nesmie šikanovať a vydierať spolužiakov v škole ani mimo nej. Je zakázaná akákoľvek forma diskriminácie a rasizmu.

Zakazujú sa akékoľvek prejavy násilia, agresivity, fyzických útokov, ponižovania či šikanovania**!**

* Ak máš podozrenie, že si sám obeťou šikanovania, agresivity a diskriminácie alebo je obeťou niektorý tvoj spolužiak, ohlás to sám alebo prostredníctvom svojho zákonného zástupcu našej výchovnej poradkyni p. u. **Mgr. Márii Vilkovej** alebo koordinátorke prevencie sociálno-patologických javov p. u. **Mgr. Gabriele Tancošovej** alebo akémukoľvek pedagógovi alebo dospelej osobe v škole.
* Pomôcť ti môžu aj kontakty a tel. č. inštitúcií, ktoré sa problematikou šikanovania, násilia či diskriminácie zaoberajú (Linka detskej istoty: 0800 112 112, linka

detskej dôvery 0800 112 878, detská linka záchrany 0800121212 občianske združenie Papilion 055/6435577. Nájdeš ich na nástenke na hlavnej chodbe.

Prevencia a riešenie šikanovania, diskriminácie a násilia v škole Charakteristika šikanovania

Šikanovaním je akékoľvek správanie dospelej osoby, žiaka alebo žiakov (agresor), ktorých zámerom je ublíženie inému žiakovi alebo žiakom (obeť), jeho ohrozovanie alebo zastrašovanie. Ide o cielené a opakované použitie násilia voči žiakovi, ktorý sa

nevie alebo nemôže brániť. Šikanovanie môže zanechať následky na fyzickom alebo psychickom zdraví.

Kyberšikana

Je forma šikanovania, pri ktorej ide o zneužitie informačno – komunikačných

technológií (telefón, internet, sociálne siete...) s cieľom ublížiť, ponížiť, zosmiešniť či zastrašiť.

Znaky šikanovania:

* úmysel bezprostredne smerujúci k fyzickému alebo psychickému ublíženiu druhému,
* agresia jedného žiaka alebo skupiny žiakov,
* opakované útoky,
* nevyrovnaný pomer síl medzi agresorom a obeťou.

Prejavy šikanovania:

* fyzické útoky,
* urážlivé prezývky,
* nadávky,
* posmech,
* tvrdé príkazy vykonať určitú vec proti svojej vôli,
* odcudzenie veci,
* prehliadanie a ignorovanie obete.

Šikanovanie môže napĺňať skutkovú podstatu priestupku alebo trestného činu. Trestne zodpovedný je ten, kto v čase spáchania činu dovŕšil 14. rok veku.

**Diskriminácia**

ide o také konanie (dospelej osoby alebo aj dieťaťa), pri ktorej sa zaobchádza s jedným človekom (alebo skupinou) inak ako s iným človekom (skupinou) na

základe jeho odlišnosti (rasovej, náboženskej, etnickej...). Diskriminácia vychádza

z predsudkov, na základe ktorých sú obmedzované práva diskriminovaných jedincov**.**

**Prejavy detí, ktoré sú vystavené násiliu a šikanovaniu**

* nervozita, úzkostné stavy, nepokoj, znížená schopnosť koncentrácie
* uzatváranie sa do seba, málo sociálnych kontaktov
* premenlivé školské výsledky, časté absencie v škole

Prevencia šikanovania, násilia a diskriminácie na škole

Naša škola netoleruje šikanovanie, násilie a diskrimináciu v žiadnej podobe. V rámci každodenného výchovno – vzdelávacieho procesu vedie svojich žiakov k ľudskosti, priateľstvu, tolerancii a pomoci slabším.

V rámci účinnej prevencie šikanovania škola prijala tieto opatrenia:

* vytvára priaznivú klímu vzájomnej dôvery,
* zabezpečuje úzku spoluprácu medzi žiakmi, zamestnancami školy a rodičmi
* školským poriadkom jasne stanovuje pravidlá správania, vrátane sankcií za ich porušovanie,
* vedie písomnú dokumentáciu o riešení konkrétnych prípadov šikanovania, fyzických útokov či diskriminácie,
* na nástenkách, webe a v školskom poriadku má zverejnené kontakty na linky detskej pomoci a informácie o tom, čo robiť v prípade, keď sa žiak dozvie o šikanovaní, násilí a diskriminácii alebo sa stane ich obeťou, zabezpečuje vzdelávanie pedagógov v oblasti prevencie šikanovania ,

# pri riešení problémov škola úzko spolupracuje s odborníkmi CPPPaP,

* pedagógovia školy majú oznamovaciu povinnosť okamžite upozorniť na problémy šikanovania, násilia či diskriminácie vedeniu školy, ktoré bez meškania problém rieši v spolupráci s príslušným pedagógom a každej obeti poskytne okamžitú pomoc.

Žiak, ktorý svojím násilným správaním či šikanovaním ublíži inému spolužiakovi, bude **potrestaný podľa závažnosti priestupku:**

1. výchovným opatrením – napomenutie, pokarhanie, znížená známka zo správania
2. nahlásením priestupku ***Úradu práce, sociálnych vecí a rodiny***, oddeleniu sociálno-právnej ochrany detí v Spišskej Novej Vsi za účelom využitia nutných výchovných opatrení (návrh na ústavnú výchovu)
3. oznámením podozrenia zo spáchania trestného činu príslušnému ***Policajnému zboru SR v Markušovciach.***

Opatrenia proti šíreniu legálnych a nelegálnych drog

Škola prijala nasledovné opatrenia:

1. Primeranou formou informovať deti o existencii legálnych a nelegálnych drog a ich mimoriadne negatívnych účinkoch na zdravie človeka.
2. Viesť deti k zdravému životnému spôsobu, rozlišovaniu zdravých a nezdravých návykov pre život a zdravie.
3. V prevencii využívať vhodnú a dostupnú literatúru a využívať preventívne výukové programy v každej triede..
4. Poskytovať deťom dostatok podnetov a možností realizácie prostredníctvom rôznych aktivít, a tým ich viesť k plnohodnotnému životu, kde by legálne či nelegálne drogy nemali svoje miesto.
5. **Zabezpečiť v celom areáli školy prísny zákaz fajčenia.**
6. Prostredníctvom dôsledného vykonávania dozorov dbať na to, aby sa do budovy školy nedostali žiadne nepovolané osoby, a tým zamedziť možnosti zlých alebo nebezpečných vonkajších vplyvov na deti.
7. Učitelia sa budú zúčastňovať na školeniach s touto tematikou, prípadne študovať literatúru a ostatné materiály s tematikou drog a ich šírenia.
8. V prípade podozrenia na šírenie legálnych a nelegálnych drog v prostredí školy bezodkladne informovať vedenie školy, ktoré vykoná okamžité opatrenia.

17.Povinnosti týždenníkov

* 1. Týždenníkov určuje triedny učiteľ, a tí sú zapísaní v elektronickej triednej knihe. Týždenníci pred vyučovaním skontrolujú poriadok v triede. Pred vyučovaním i počas prestávok utrú tabuľu, pripravia kriedy, fixy a učebné pomôcky na vyučovanie. Na každej hodine hlásia vyučujúcemu chýbajúcich žiakov.
  2. Cez veľkú prestávku zostávajú týždenníci v triede. Otvoria vetračky, aby sa trieda vyvetrala a postarajú sa o poriadok v triede, zatvoria okná.
  3. Po skončení vyučovania v triede utrú tabuľu, zatvoria vodovodné kohútiky, uložia kriedu, zhasnú svetlo a skontrolujú zatvorenie okien.

18.Povinnosti žiaka v školskej jedálni (ŠJ)

1. Po skončení vyučovania sa pripravíš na odchod do školskej jedálne. Zoberieš si všetky svoje veci, primerane sa oblečieš a čakáš na určenom mieste na dozokonajúceho učiteľa, ktorý ťa odprevadí do budovy školskej jedálne. Počas presunu si disciplinovaný, dbáš na bezpečnosť v cestnej premávke a na svoje zdravie. Nedisciplinovaným správaním neohrozuj vlastnú bezpečnosť ani zdravie svojich spolužiakov!
2. Po príchode do školskej jedálne rešpektuj pokyny dozoru. V jedálni sa usadíš na voľné miesto. Zješ najprv polievku a potom si zoberieš pri okienku druhé jedlo. Počas stolovania i celého pobytu v ŠJ sa správaj kultúrne – nebehaj, nevykrikuj. Celý obed skonzumuj v ŠJ. Nepredlžuj zbytočne čas jedenia

a všetok použitý riad odlož na určené miesto.

1. Po skončení obeda opusť budovu školskej jedálne a môžeš odísť domov.
2. Dochádzka žiakov do školského klubu detí (ŠKD)
   1. Do ŠKD si prijatý na základe zápisného lístka vyplneného rodičmi a po uhradení stanoveného poplatku. Príspevok na úhradu ŠKD sa platí mesačne nezávisle od času a počtu dní, ktoré v ňom stráviš.
   2. Ak si prihlásený do ŠKD, prichádzaš do oddelenia po skončení vyučovania.
   3. Žiakov 1. – 4. ročníka odovzdáva príslušnej vychovávateľke učiteľka vyučujúca poslednú vyučovaciu hodinu v triede. Žiakov, ktorí nie sú prihlásení v ŠKD, odvádza učiteľka do šatne, ostatných odovzdá vychovávateľke ŠKD , ktorá ich odvedie na obed. Po obede žiakov odvádza príslušná vychovávateľka do hlavnej budovy základnej školy, kde pokračuje činnosť školského klubu detí.
   4. Z ŠKD si uvoľnený len na základe písomného ospravedlnenia rodiča alebo lekára.
   5. Tvoj odchod z ŠKD je vyznačený v zápisnom lístku. Zmeny odchodu musí rodič písomne oznámiť pani vychovávateľke.
   6. Z ŠKD alebo pri činnosti v ŠKD nemôžeš svojvoľne odísť.
   7. Činnosť je do 16:00 hod., preto popros rodičov, aby ťa prišli včas vyzdvihnúť.
   8. Tvoje správanie v ŠKD sa riadi zásadami uvedenými v tomto školskom poriadku a podrobne je rozpracované v poriadku ŠKD, s ktorým ťa oboznámi tvoja p. vychovávateľka.
   9. Na začiatku školského roka zákonný zástupca dieťaťa poskytne svoj informovaný súhlas na všetky aktivity ŠKD konané mimo areálu základnej školy. O uvedených aktivitách bude zákonný zástupca informovaný vždy vopred prostredníctvom oznamu.
3. Povinnosti žiakov mimo školy
   1. Na školských výletoch a akciách mimo školy sa správaj spôsobom, ktorý bude robiť dobré meno tebe, tvojim rodičom i našej škole. Úctivo a zdvorilo sa správaj k svojim rodičom, priateľom, učiteľom a ostatným zamestnancom školy. Pri stretnutí ich slušne pozdrav.
   2. Správaj sa priateľsky ku svojim spolužiakom a pomáhaj im v práci, slušne sa vyjadruj. Ak je to potrebné, pomôž a zastaň sa mladších spolužiakov.
   3. Buď pozorný a ochotný k starším, chorým ľuďom a k ženám. Uvoľni im miesto v dopravných prostriedkoch.
   4. Chráň svoje zdravie a zdravie svojich spolužiakov, dbaj o bezpečnosť na ulici a dodržuj dopravné predpisy.
   5. Ako žiak základnej školy môžeš navštevovať iba podujatia vhodné pre

mládež do 15 rokov.

* 1. Požívanie akýchkoľvek drog, omamných látok, liehových nápojov a fajčenie je i mimo školy takisto zakázané**!**
  2. Počas víkendov, sviatkov, voľných dní a v čase prázdnin sa nesmieš zdržiavať v areáli školy. Škola ti vtedy nemôže zaručiť

bezpečnosť a ochranu zdravia

* 1. **Vstup na multifunkčné ihrisko je možný len v rámci vyučovania, príp. športovej činnosti organizovanej**

**školou  v sprievode zodpovedného pracovníka. Inak je vstup  zakázaný !** V čase od 14:00 hod. – 18:00 hod. / pondelok –piatok/ je možné MI využívať po nahlásení  najneskôr 1 deň vopred vedeniu školy, na tel.  čísle 053/4492125.

1. Výchovné opatrenia na posilnenie disciplíny

Pri udeľovaní výchovných opatrení sa postupuje podľa Metodického pokynu na hodnotenie a klasifikáciu žiakov základných škôl vydaných MŠVVaŠ SR. V tomto metodickom pokyne v čl. 8 sa uvádza: „Výchovné opatrenia sú pochvaly, iné ocenenia a opatrenia na posilnenie disciplíny žiakov.“

Z uvedeného vyplýva, že žiakom môžu byť udelené:

**Pochvaly a iné ocenenia:**

Od triedneho učiteľa:

* za výborný prospech,
* za výbornú dochádzku
* za reprezentáciu školy,
* za činnosť v prospech triedy nad rámec svojich povinností,

Od riaditeľa školy:

* za úspešnú reprezentáciu školy vo vyšších kolách súťaží a olympiád,
* za nezištnú pomoc, vysoko humánny prístup k ľuďom, príkladný čin, verejné uznanie inou osobou alebo inštitúciou.

Návrh na udelenie pochvaly triednym učiteľom, riaditeľom školy alebo iného ocenenia sa prerokuje v pedagogickej rade**.**

Porušenie každého bodu školského poriadku je priestupkom a výchovným problémom žiaka. Vyučujúci, pri ktorom sa žiak priestupku dopustil, oznámi priestupok cestou žiackej knižky rodičom a zápisom do internetovej žiackej knižky oboznámi triedneho učiteľa. Všetky zápisy výchovného charakteru musia byť uvedené aj v žiackej knižke aj v internetovej ŽK! Triedny učiteľ sleduje zápisy svojich žiakov a udeľuje výchovné opatrenia v súlade so školským poriadkom. Za jedno previnenie sa udeľuje žiakovi len jedno opatrenie na posilnenie disciplíny***.***

Podľa závažnosti previnenia sa ukladá niektoré z týchto opatrení:

* poznámka k práci žiaka do žiackej knižky
* **napomenutie triednym učiteľom**
* **pokarhanie triednym učiteľom**
* **riaditeľské pokarhanie**
* **znížená známka zo správania**

Všetky druhy opatrení musia byť prerokované na pedagogickej rade a následne byť schválené riaditeľom školy. O udelení opatrenia musia byť následne preukázateľným spôsobom informovaní zákonní zástupcovia žiaka. Opatrenie sa zaznamenáva do katalógového listu žiaka spolu s dôvodom, za ktorý mu bolo udelené.

**Neospravedlnené hodiny žiakov – opatrenia:**

* 1. 1 – 3 neospravedlnené hodiny – pokarhanie triednym učiteľom,
  2. 4 – 7 neospravedlnené hodiny – pokarhanie riaditeľom školy,
  3. 8 – 21 neospravedlnené hodiny – znížená známka zo správania

o jeden stupeň,

* 1. 22 a viac neospravedlnených hodín – znížená známka zo správania o dva stupne.

**Porušenie školského poriadku týkajúce sa správania sa žiaka** – opatrenia za zápisy týkajúce sa správania (ide o zápisy týkajúce sa správania žiaka na VH i mimo nej – napr. drzosť, vyrušovanie, neplnenie úloh zadaných učiteľom, klamstvo, podvádzanie, neospravedlnená neúčasť na triednickej hodine, poškodzovanie majetku, prejavy rasovej a náboženskej neznášanlivosti ... ):

* 1. za 2 zápisy v jednom hodnotiacom období – pohovor s rodičom žiaka
  2. za 4 zápisy v jednom hodnotiacom období – napomenutie triednym učiteľom,
  3. za 6 zápisov v jednom hodnotiacom období – pokarhanie triednym učiteľom,
  4. za 8 zápisov v jednom hodnotiacom období – pokarhanie riaditeľom školy,
  5. za 10 zápisov v jednom hodnotiacom období – znížená známka zo správania o 1 stupeň,
  6. pri hrubom porušení školského poriadku nemusí byť tento postup

dodržaný.

**Zápisy týkajúce sa zabúdania** ŽK, D. Ú., nepripravenosti na VH a pod. sa takisto zapisujú do žiackej knižky aj elektronickej žiackej knižky, ale učiteľ ich zohľadní pri celkovom hodnotení a klasifikácii vo svojom predmete.

**Známka zo správania** – pri určovaní známky zo správania sa vychádza

z Metodického pokynu 22/2011. Pri hodnotení sa zohľadňujú opatrenia vo výchove za neospravedlnené absencie žiakov (bod B ) a opatrenia za porušenia školského poriadku (bod D)

Každé porušenie školského poriadku (za zápisy, neospravedlnené hodiny, za závažné porušenie školského poriadku), ktoré má mať za následok udelenie výchovného opatrenia, navrhne triedny učiteľ žiakovi na najbližšom zasadnutí pedagogickej rady.

**Hodnotenie správania a klasifikácia prospechu žiakov**

Správanie žiaka sa klasifikuje týmito stupňami:

1 – veľmi dobré,

2 – uspokojivé,

3 – menej uspokojivé,

4 – neuspokojivé

Klasifikácia prospechu žiakov:

Prospech žiakov sa klasifikuje 5 stupňami:

1. výborný
2. chválitebný
3. dobrý
4. dostatočný
5. nedostatočný

22.Hrubé porušenie školského poriadku

Hrubé porušenia školského poriadku sú vážnym previnením voči norme správania sa na škole a vzhľadom na ich závažnosť nie sú školou tolerované. Za hrubé porušenie školského poriadku možno po rokovaní v pedagogickej rade udeliť zníženú známku zo správania bez toho, aby bola dodržaná postupnosť jednotlivých výchovných

opatrení. Pri opakovanom hrubom porušení školského poriadku sa známka zo správania znižuje vždy o jeden stupeň.

Patrí sem:

* fyzické napadnutie spolužiaka alebo zamestnanca školy
* krádež
* alkohol, fajčenie, omamné a psychotropné látky – ich používanie alebo prinesenie do školy či školskú akciu (súčasné oznámenie zriaďovateľovi školy
* prepisovanie žiackej knižky, lekárskeho potvrdenia alebo iného úradného dokumentu
* delikty sexuálneho charakteru a šikanovanie po vyjadrení CPP
* hrubé a vulgárne správanie voči zamestnancom školy
* úmyselné a závažné poškodenie alebo zničenie školského majetku
* použitie video alebo audiozáznamu z vyučovania bez súhlasu učiteľa
* neospravedlnená neúčasť na triednickej hodine
* prinesenie, používanie alebo navádzanie na používanie nebezpečných látok v ZŠ alebo na školských akciách (oheň, zbrane, nože, petardy...)
* konanie ohrozujúce vlastné zdravie alebo zdravie iných žiakov

23.Režim dňa

* + V škole sa vyučuje podľa rozvrhu hodín schváleného riaditeľkou školy.
  + Začiatok a koniec vyučovacej hodiny sa oznamuje zvonením.
  + Vyučovanie sa začína o **07:40** hod. a končí o **14.15** hod., činnosť ŠKD končí o **16.00 hod.**

Vyučovací čas je rozvrhnutý takto:

1.hodina 07:40 – 08:25 hod.

2.hodina 08:30 – 09:15 hod.

3.hodina 09:25 – 10:10 hod.

4.hodina 10:25 – 11:10 hod.

5.hodina 11:20 – 12:05 hod.

6.hodina 12:15 – 13:00 hod.

7.hodina 13:30 – 14:15 hod.

Činnosť v ŠKD: 11:00 – 16:00 hod.

**Dodržiavanie školského poriadku je záväzné pre všetkých žiakov školy.**

Školský poriadok bol vypracovaný v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

Prerokované na pedagogickej rade dňa: 30.08.2023

Prerokované v Rade školy dňa: ........................

Tento školský poriadok je platný od 1. septembra 2023.

Mgr. Daniela Samoľová

riaditeľka školy